Document ID: /roh_data/filtered/fineweb-2-filterrobots_roh.jsonl.gz/36825

Contribuziun chantunala per in project da la transfurmaziun digitala en la destinaziun Arosa Lai
08.03.2023
La Regenza ha garantì a la societad simpla «aI.digital» ina contribuziun chantunala da 2,13 milliuns francs per il project digital «Arosa Lenzerheide – Ökosystem (aI.digital)». Ella ha deliberà questa contribuziun en il rom da la Lescha davart la promoziun da la transfurmaziun digitala en il Grischun. Per la perioda 2023–2027 èn calculads custs da var 6,5 milliuns francs per il project.
La societad simpla consista da las interpresas Lenzerheide Marketing Support SA, Telefericas Lai SA, Telefericas Arosa SA e d’Arosa turissem. Fin ussa han tut ils partenaris investì meds finanzials per sviluppar ed administrar atgnas applicaziuns digitalas. Questas differentas soluziuns digitalas individualas funcziunan da princip, na pon dentant betg trair a niz l’entir potenzial. Ils differents sistems èn stads fin ussa in impediment per cumbinar e colliar las purschidas existentas cun novas purschidas. En il rom dal project «aI.digital» èsi perquai central d’optimar las datas ed ils process che pertutgan tuttas duas destinaziuns. Quai vala tant per ils giasts sco er per ils partenaris, sco per exempel ils furniturs da prestaziuns e las vischnancas da la destinaziun Arosa Lai. Las experientschas digitalas dals giasts duain vegnir facilitadas, meglieradas, individualisadas e rendidas pli interessantas.